1. **Извештаји о раду органа МДС за 2019. годину**

**А) Извештај о раду Надзорног одбора МДС пд 15. марта 2019. године до 22. јуна 2020. године**

 Извештај о финансијском пословању МДС у 2018. године усвојен је на телефонској сеници одбора 14. марта 2018. године. Прочитан је на Годишњој скупштини друштва 20. марта 2019. године и публикован у *Билтену број 11.* Након одржавања Годишње скупштине МДС Надзорни одбор до краја године није заседао.

 Активност на прикупљању података за израду Извештаја о финансијском пословању МДС у 2019. години започета је 2. марта 2020. године. Ова активност је била отежана због епидемиолошке ситуације у земљи и проглашеног ванредног стања у држави. Сложеност рада на извештају је била и та што је Друштво у свом финансијском пословању током 2019. године користило два рачуна (редовни и буџетски). Прегледана је обимна документација која се тицала финансијског пословања Друштва у 2019. години. Та активност је окончана 22. јуна 2020. године усвајањем Извештаја о финансијском пословању Музејског друштва Србије у 2019. години. Извештај је поменутог датума (22. 6. 2020.) усвојен једногласно на телефонској седници Надзорног одбора Музејског друштва Србије. Увид у сву расположиву документацију имали су сви чланови одбора. У активност око Извештаја о финансијском пословању МДС укључила се и председница МДС.

ПРЕДСЕДНИК

Душко Грбовић

**Б) Извештај о раду Суда части**

**за период од марта 2019. до марта 2020. године**

Суд части МДС у садашњем саставу ради од 17. маја 2019. када су на Скупштини у Чачку као нови чланови прихваћени Емила Петровић, Александар Марушић и Веселинка Кастратовић Ристић која је остала из предходног састава. До ове промене је дошло јер су колегинице Жана Гвозденовић, председник и Светлана Миленковић, члан Суда части поднеле оставку. Веселинка Кастратовић је у новом сазиву предложена за председника Суда части.

Суду части се током 2018. године неколико пута обраћала Татјане Милосављевић, музејски саветник и дугогодишњег кустоса Народног музеја Крагујевац позивајући се на Члан 42. Статута МДС из 2011. године децидно наводећи следеће алинеје: угрожавања или онемогућавања реализације послова и задатака који су у интересу струке или музејске делатности; угрожавања професионалног статуса музејских делатника. Колегиница Милосављевић је доставила 25 Службених белешки (уредно заведених у НМ Крагујевац) којима се обраћала директору Ненаду Ђорђевићу указујући да је неким његовим одлукама угрожен како њен стручни рад у Музеју, тако и рад Музеја.

Суд части се дописом од 06.08.2018. године писмено (са повратницом) обратио директору Ненаду Ђорђевићу са молбом да изнесе своје виђење о стању у Народном музеју Крагујевац.

 Уместо професионалног или боље рећи колегијалног одговора, у допису бр. 03-1095 од 08.08.2018. директор Н. Ђорђевић је навео да није упознат са „пријавом“ и да није у могућности да одговори на допис Суда части.

После Скупштине МДС одржане 20. марта 2019. године у Београду, на којој је учествовао и Ненад Ђорђевић и на којој се бурно расправљало о допису колегинице Татјане Милосављевић Суд части се поново обратио колеги Н. Ђорђевићу.

Суд части је колеги Н. Ђорђевићу 03. априла 2019. упутио нови допис који је он примио 12. априла 2019. године и на који никада није одговорио. У новом допису су децидно наведена 22 приговора које је колегиница Татјана Милосављевић уредно завела у пријемну службу Народног музеја Крагујевац и адресирала на директора Ненада Ђорђевића који је на Скуштини МДС рекао да није упознат са случајем. Колегиница Т.Милосављевић је Суду части доставила и медицинску документацију која показује да је због континуираног притиска на послу угрожено њено здравствено стање. Одласком колеге Н.Ђорђевића из Народног музеја Крагујевац осећај негисурности и прогањања код колегинице Т.Милосављевић није престао што и даље утиче на њено здравље.

Иако Суд части својим деловањем није ни на који начин помогао колегиници Татјани Милосављевић, њен случај је још један у низу који је стављен ad acta. Подсећамо да су се и у предходном периоду Суду части обраћале колеге које су у судским процесима по приватној тужби добили пресуде у своју корист, а да је струковно удружење остало немо на њихове оправдане приговоре. И у предходним случајевима, као и у случају Ненада Ђорђевића, директори се нису одазвали на позив Суда части да напишу своје виђење о дешавањима у свом музеју. Још је тужније да је колега Н.Ђорђевић као члан Музејског друштва Србије игнорисао и показао непоштовање према Суду части као органу МДС па тако и према раду друштва у коме би својим деловањем требао да допринесе „заштити професионалног и друштвеног статуса чланова“ (члан 7 Статута МДС)

Излишно је да Суд части у овом случају доноси неку од могућих дисциплинских санкција, али сматрамо моралном обавезом да позовемо чланове као и органе Музејског друштва Србије да штитећи статус колега у музејима врате поверење чланства и ојачају позицију струковног удружења.

Београд,

12. март 2020.

Веселинка Кастратовић Ристић

Емила Петровић

 Александар Марушић